ΓΡΑΠΤΗ ΕΡΩΤΗΣΗ P-3753/98

υποβολή: Mair Morgan (PSE) προς την Επιτροπή

(27 Νοεμβρίου 1998)

Θέμα: Δαπάνες σε δραστηριότητες πληροφόρησης και επικοινωνίας στο Ηνωμένο Βασίλειο

Σε συνέχεια της απάντησης του κ. Oreja, εκ μέρους της Επιτροπής, στις 18 Νοεμβρίου 1998, στη γραπτή ερώτησή μου Ρ-3013/98(1), θα μπορούσε η Επιτροπή να προσφέρει μια περισσότερο λεπτομερή ανάλυση του κονδυλίου του προϋπολογισμού, ύψους 3,3 εκατ. Ecu, για δραστηριότητες πληροφόρησης και επικοινωνίας στο ΗΒ, περιλαμβάνοντας τις διοικητικές δαπάνες, τις δαπάνες δημοσιεύσεων, φιλοξενίας κ.λπ.;

Θα μπορούσε επίσης η Επιτροπή να προσφέρει μια περαιτέρω λεπτομερή ανάλυση της ενδεικτικής δαπάνης για δραστηριότητες πληροφόρησης και επικοινωνίας στην Ουαλλία, η οποία ανήλθε σε 116.500 Ecu το 1997 και σε 39.450 Ecu το 1998;

Θα μπορούσε η Επιτροπή να εξηγήσει τους λόγους μιας τόσο σοβαρής μείωσης των δαπανών για δραστηριότητες πληροφόρησης και επικοινωνίας στο ΗΒ, μεταξύ του 1997 και του 1998;

Απάντηση του κ. Oreja εξ ονόματος της Επιτροπής

(5 Φεβρουαρίου 1999)

Ο προϋπολογισμός λειτουργίας ύψους 3,3 εκατ. ECU της αντιπροσωπείας της Επιτροπής στο Λονδίνο το 1998, στον οποίο αναφέρεται το αξιότιμο μέλος, αναλύεται ως εξής: ανάλυση της κοινής γνώμης (135.464 ECU), διάδοση των πληροφοριών (639.382 ECU), δραστηριότητες άμεσης επικοινωνίας (292.586 ECU), δραστηριότητες επικοινωνίας μέσω αστικής εταιρείας (61.381 ECU), δημόσιες σχέσεις (328.000 ECU), στήριξη (509.768 ECU) και δραστηριότητες επικοινωνίας μέσω των κέντρων διαμεταβίβασης των πληροφοριών (1.341.009 ECU). Το τελευταίο κονδύλι αναλύεται σε relay Europe service contract (777.329 ECU), education relay (552.353 ECU) και Public information relay factfile για τα κέντρα διαμεταβίβασης (11.327 ECU).

Οι προαναφερόμενοι αριθμοί καλύπτουν τις δραστηριότητες της αντιπροσωπείας της Επιτροπής στο σύνολο του Ηνωμένου Βασιλείου, συμπεριλαμβανομένης της Ουαλίας, της Σκοτίας και της Βόρειας Ιρλανδίας. Καλύπτουν τις δημοσιεύσεις, το εθνικό δίκτυο των κέντρων διαμεταβίβασης, την αποθήκευση, τη διανομή και το κινητό κέντρο πληροφόρησης. Εξάλλου, δεδομένου ότι η Ουαλία, η Σκοτία και η Βόρεια Ιρλανδία έχουν επίσης τις δικές τους αντιπροσωπείες, οι αντιπροσωπείες αυτές διαθέτουν κονδύλια για στοχοθετημένες δραστηριότητες πολιτικής και πληροφόρησης. Οι δαπάνες στην Ουαλία το 1998 (σε ECU, με τις δαπάνες του 1997 αναφερόμενες εντός παρενθέσεων) αναλύονται σε δραστηριότητες άμεσης επικοινωνίας 13.691 (86.486), δραστηριότητες επικοινωνίας μέσω αστικής εταιρείας 5.000 (-), δραστηριότητες επικοινωνίας μέσω των δικτύων διαμεταβίβασης πληροφοριών (εκπαίδευση) 43.265 (39.044), δημόσιες σχέσεις 8.700 (1.608), στήριξη 1.700 (2.000) και διάδοση των πληροφοριών (υπότιτλος του προϋπολογισμού 1997) 0 (1.710). Έτσι, το σύνολο για το 1998 ανήλθε σε 72.356 (σύνολο για το 1997, 130.848).

Η διαφορά μεταξύ των δαπανών του 1997 και του 1998, στην οποία αναφέρεται το αξιότιμο μέλος, εξηγείται από την προετοιμασία της βρετανικής προεδρίας του Συμβουλίου κατά τη διάρκεια της οποίας είναι φυσικό να ανυψώνεται η εικόνα της Κοινότητας. Αυτό συνεπάγεται σημαντική αύξηση του αριθμού και της φύσης των καθηκόντων που αναλαμβάνονται από την αντιπροσωπεία της Επιτροπής κατά τη διάρκεια της προεδρίας. Στο επίπεδο του προϋπολογισμού, πολλές πιστώσεις, που είχαν διατεθεί το 1997, δαπανήθηκαν το 1998.

(1) βλέπε σελίδα 22.